Ehdottomasti löytyy sellaisia valmisruokia, joilla voi korvata itsetehdyn ruuan, se on paljon parempi kuin olla syömättä! Kätevä ruoka syntyy myös kun ostaa valmiiksi kypsää lohta tai grillatun broilerin ja pari pussia wokkivihanneksia. Ruoka on valmis samalla vaivalla kuin valmisruoka olisi lämmitetty.
Tässä listassa parempia valmisruokavaihtoehtoja: -Pakastekeitot -Annosruuat joissa on kasviksia ja selkeä proteiininlähde (esim. kasviksia, lohifileetä ja riisiä mutta ei kermaisia kastikkeita) -Esim. Saarioisten Balanssi-ateriat -Kasviskeitot + 1/2 - 1 prk raejuustoa -Ruokaisat salaatit -Hernekeitto
Kermaiset kastikkeet ja laatikkoruuat yms. sekä paljon pastaa tai perunaa sisältävät ruuat kannattaa karsia vähemmälle. Ruuasta on hyvä tarkistaa, että annos sisältää enintään 20 g rasvaa (ei siis per 100 g, vaan koko ateriassa). Lisätty sokeri ja suolapitoisuus (alle 1 g/100g) kannattaa myös tarkistaa, jos valmisruokia syö usein.
Valmisruuissa proteiinin määrä on usein ihan liian pieni (tai sitä ei ole lainkaan, esim. kasviskeitot), mutta ongelma ratkeaa, kun lisäilee kylkeen esimerkiksi raejuustoa tai keiton kanssa esim. kananmunaa. Samoin kasvikset erikseen, mutta nekin saa tarvittaessa helposti pesemällä pari porkkanaa tai tomaattia tai käyttämällä pakastevihanneksia.